**IZRAKSTS**

**Biedrības “Latvijas badmintona federācija”**

vienotais reģ. Nr.40008023393

Biedru sapulces protokols Nr. 2025/1

Rīgā, Grostonas ielā 6B , 2025. gada 24. martā.

(vieta) (datums)

Biedru sapulci sasaukusi *valde.*

Biedriem par sapulces sasaukšanu paziņots 2025. gada 3. martā.

Paziņošanas veids: biedru sapulce tika sasaukta ar rakstisku uzaicinājumu katram biedram. (LBF Statūtu 7.5. punkts)

Kopējais biedrības *biedru* skaits: 24;

Sapulcē klātesošo *biedru* skaits: 17, sapulce saskaņā ar statūtu noteikumiem ir lemttiesīga.

Sapulces vadītājs: Viesturs Bajārs.

*/Ja biedru sapulci nevada valdes priekšsēdētājs, biedru sapulcei jālemj par cita sapulces vadītāja ievēlēšanu un minētais lēmums jāatspoguļo sapulces protokolā/*

Protokolists: Uldis Krastiņš.

**Darba kārtība:**

1. Biedru sapulces vadītāja, protokolista un balsu skaitītāja apstiprināšana.
2. Ziņojums par Biedru sapulcē klātesošo biedru skaitu.
3. LBF Valdes locekļu ziņojumi.
4. Lēmums par LBF Biedru maksu 2025. gadā.
5. Lēmums par Revidenta ziņojuma apstiprināšanu.
6. Lēmums par Gada pārskata apstiprināšanu.
7. LBF Revidenta apstiprināšana nākamajam gadam.
8. Debates un Biedru ierosinājumi.

**Sapulcē nolēma:**

1. Par sapulces vadītāju iecelt LBF valdes priekšsēdētāju Viesturu Bajāru; protokolista (Uldis Krastiņš) un balsu skaitītāja (Jānis Sala) apstiprināšana.

Par 16, Pret 0, Atturas 0.

2. Protokolists U. Krastiņš ziņo, ka kārtējā biedru sapulcē ir pārstāvēti 16 LBF biedri. Uz vietas ir ieradušies šādu dalīborganizāciju pārstāvji: SK “Saulrīti”, Interešu Izglītības Centrs, BE Grupa, Badmintona klubs (BK) “Rīga”, IK “RCTS”, BK “4R”, BK “Baloži”, Rīgas Badmintona Skola, Rīgas Skolēnu Pils. Attālināti ir pieslēgušies šādu dalīborganizāciju pārstāvji: Siguldas Sporta skola, BK “9 Pakalni”, Talsu novada Sporta skola, BK “Sigulda”, Valmieras Sporta skola, BK “Valmiera”; Uģa Brieža Badmintona skola. (Protokolista piebilde – sapulcei ar nokavēšanos attālināti pieslēdzās BK “A73” pārstāvis, tādējādi sapulcē klātesošo biedru skaits kļuva 17).

**3. Valdes locekļu ziņojumi.**

J. Sala ziņo, ka pateicoties *FZ Forza* atbalstam iepriekšējā gadā veiksmīgi turpinājās jauniešu kausa sacensības. 2024. gadā tika noorganizēti trīs Jauniešu kausa posmi, visos turnīros bija laba organizācija, augsts dalībnieku skaits – ap 150 dalībniekiem. Attiecībā uz pieaugušajiem valdes loceklis J. Sala informēja, ka 2024. gadā federācija uzsāka fiksēta koeficienta A8 piemērošanu A grupā ar mērķi piesaistīt vairāk pieaugušo spēlētāju. Spēlētāji, kā norāda J. Sala, bija atsaucīgi, tas uzlaboja arī pieaugušo atrašanos reitingā attiecībā pret jauniešiem, tas nozīmēja arī objektīvāku spēlētāju izlikšanu Latvijas Čempionātā. Šogad šādi paaugstināta reitinga turnīri tiks turpināti. Trešā lieta, kas bija aktuāla federācijā 2024. gadā, bija klubu un spēlētāju reģistru sakārtošana. Tika izveidota jauna sistēma, kurā papildus biedriem, kas ir federācijas dalīborganizācijas un attiecībā uz kuriem nebija nekādu izmaiņu, tagad pastāv Amatieru Badmintona Apvienības (ABA) – šādas apvienības nav biedri, taču federācijai ir zināma šādu apvienību kontaktpersona un spēlētāji, līdz ar to situācija badmintonā kļūst pārredzamāka.

U. Krastiņš informē biedrus par noorganizētajām Shuttle time apmācībām 2024. gadā, šī sporta skolotāju apmācību programma tiks turpināta arī 2025. gadā. U. Krastiņš darīja biedriem zināmu, ka 2024. gadā LBF pirmo reizi īstenoja para-badmintona projektu, kuru atbalstīja Eiropas Badmintona konfederācija. LBF ir pieteikusies līdzīgu projektu īstenot arī 2025. gadā.

A. Ķelpe izklāsta darbu saistībā ar Latvijas jauniešu izlases dalību Pasaules Čempionātā (PČ) Ķīnā un Eiropas Čempionātā (EČ) Spānijā, Ibizā. A. Ķelpe atgādināja biedriem par melno darbu, kas tika paveikts, lai nokomplektētu izlases, tas arī nesa rezultātus. PČ mūsu spēlētāji nepalika bez uzvarām. A. Ķelpe informē, ka federācija ir uzsākusi sadarbību ar jauno izlases treneri Paulu Gurecki un viņa palīdzi Kristīni Gurecku ar mērķi sagatavoties 2015. gada EČ U17 vecuma grupā. A. Ķelpe norāda, ka viņa atbildība ir bijusi sociālo tīklu administrēšana – “Facebook” un “Instagram”, par mūsu kontiem atzinīgus vārdus ir izteikusi Eiropas Badmintona konfederācija (*Badminton Europe*). Tas arī atspoguļojās ar augstāku novērtējumu *Badminton Europe* veiktajā ikgadējā novērtējuma skalā, kas Latvijai pēdējos trīs gadus ir konstanti pieaudzis. A. Ķelpe turklāt norāda, ka iepriekšējā gadā neizdevās projekts par jauniešu atbalstu dalībai starptautiskos turnīros, šogad šis projekts tiks turpināts.

I. Petrovskis informē biedrus par sadarbību ar Jūrmalas pilsētas pašvaldību. Federācija šajā pilsētā noorganizēja turnīru “Jūrmala Open 2024” un *Shuttle time* apmācības. Jūrmalas pašvaldība ir izteikusi vēlmi attīstīt badmintonu, sadarbība tiks turpināta arī šogad. I. Petrovskis informē par darbu ar jaunu paaugstinājuma tiesnešu (*umpire*) piesaistīšanu. Viņš norāda, ka LBF, lai sekmīgi noorganizētu turnīrus, ir nepieciešams lielāks skaits kompetentu paaugstinājuma tiesnešu.

Valdes priekšsēdētājs V. Bajārs atgādina biedriem, ka Valdes uzdevums aizvadītajā gadā bija noorganizēt visus Latvijas Čempionātus: jauniešiem, pieaugušajiem, senioriem un klubu komandām, turklāt augusta beigās notika arī starptautisks turnīrs *Victor Latvia International*. Šāds turnīrs tiks rīkots arī šogad, tas notiks jūnijā. Turklāt 2025. gadā notiks divi starptautiski U17 turnīri Liepājā jūlijā un Siguldā septembrī. Valdes priekšsēdētājs V. Bajārs dara zināmu biedriem, ka pagājušā gadā LBF iegādājās trīs jaunus kortus, lai būtu vieglāk noorganizēt sacensības – gan vietējās gan starptautiskās. Šogad ir plānots iegādāties vēl divus kortus un statīvu komplektus. Valdes priekšsēdētājs V. Bajārs dara zināmu, ka šogad notiks PČ U19 vecuma grupā Indijā. Dalība šajā turnīrā var izmaksāt dārgi, tomēr federācija to ir valsts piešķirto līdzekļu izlietojuma tāmē, tajā ir ietverti līdzekļi arī dalībai EČ U17 vecuma grupā Spānijā. Valdes priekšsēdētājs V. Bajārs uzrunas noslēgumā dara zināmu, ka jūlija sākumā Valdemārpilī ir paredzēta jaunatnes izlases treniņnometne.

4. Lēmums par LBF Biedru maksu 2025. gadā.

Par 16 Pret 0 Atturas 0.

Valdes priekšsēdētājs V. Bajārs norāda, ka, ja nav biedru ierosinājuma, par licenču maksu šogad netiks lemts, jo lēmums par licenču maksu 2025. gadam ir pieņemts iepriekšējā gada Biedru sapulcē.

5. Lēmums par revidenta ziņojuma apstiprināšanu.

Revidenta I. Popes ziņojums: pārskats ietvēra 2024. gada bilanci un gada pārskatu, kas satur paskaidrojumus un datus par ieņēmumiem, izdevumiem, ziedojumiem un dotācijām un to detalizētu uzskaitījumu. 2024. gada ziņojums atbilst LR normatīvajiem aktiem, it īpaši Ministru Kabineta noteikumiem nr. 439 un sniedz patiesu un skaidru priekšstatu par biedrības finansiālo stāvokli.

Par 16 Pret 0 Atturas 0.

6. Lēmums par Gada pārskata apstiprināšanu.

Par 16 Pret 0 Atturas 0.

7. LBF Revidenta I. Popes apstiprināšana nākamajam gadam.

Par 16 Pret 0 Atturas 0.

**8. Debates un Biedru priekšlikumi**

BK “Rīga” 2025. gada 17. martā ir iesniegusi priekšlikumu mainīt atsevišķus Latvijas Klubu komandu čempionāta (LKKČ) nosacījumus.

Valdes priekšsēdētājs V. Bajārs ziņo, ka priekšlikumi ir daudzi un gari, tomēr pēc sarunas ar autoru Paulu Panki, viņa ieskatā būtībā runa ir par ārzemju spēlētāju dalības nosacījumiem LKKČ. Proti, BK “Rīga” ir pretenzijas par ārzemju spēlētāju dalību LKKČ, vismaz attiecībā uz tiem, kam nav pastāvīgas saiknes ar Latvijas klubiem.

BK “Rīga” pārstāvis T. Preinbergs norāda, ka BK “Rīga” iestājas par to, lai būtu vadlīnijas, kādi ir nosacījumi, ar kādiem var spēlēt ārzemju spēlētāji un arī klubs vēlas saprast, kāda ir pievienotā vērtība Latvijas badmintonam no šādiem spēlētājiem. Ko no tā iegūst Latvijas badmintons? T. Preinbergs papildina, ka BK “Rīga” nav pret ārzemju spēlētājiem. Klubs ir pret to, ka nav skaidru noteikumu. Doma ir sakārtot šo lietu, lai nākamgad tas neatkārtotos.

P. Gureckis (Rīgas Skolēnu Pils) norāda, ka LKKČ ir pasākums uz vienu dienu gadā. Ja ir šāda situācija, ka ir viena diena, tad neieciklējamies [nepievēršam pārlieku lielu uzmanību ārzemju spēlētāju jautājumam] uz ārzemju spēlētājiem. Citās valstīs klubu un līgu sacensības notiek visa gada garumā, bet mums tā ir viena diena gadā, kur sanāk mūsu vietējos turnīros spēlējošie. Tādēļ spēlētājiem, kas spēlē LKKČ, būtu jāparādās vietējos turnīros. Piemēram, tie varētu būt trīs vai četri turnīri gadā. Tas parādītu, ka ārvalstu spēlētājs ir piederīgs klubam. P. Gureckis norāda, ka viņš piekrīt T. Preinbergam, ka šī sistēma ir jāsakārto.

Valdes priekšsēdētājs V. Bajārs jautā, vai tas nozīmē, ka ir jāmaina tagadējais noteikums, ka vienu viesspēlētāju klubs var pieaicināt.

P. Gureckis atbild, ka jā.

A Šefers. Norāda, ka principā ārzemju spēlētāji var veicināt badmintona izaugsmi. Es būtu par, viņš norāda, taču tagadējā kārtība neko nedod. Tas vispār nav vajadzīgs, turpina A. Šefers. Ja spēlē regulāri – viss ok. A. Šefers papildina šādi: es gribu dzirdēt atbildi, ko tas dod Latvijas badmintonam?

Valdes priekšsēdētājs V. Bajārs norāda, ka viņa ieskatā nav konkrēti izmērāms, ko tas dod. Tādēļ arī šī diskusija. Šādi viesspēlētāji ir visos sporta veidos un visur pasaulē. Tādēļ arī diskutējam. Valdes priekšsēdētājs V. Bajārs aicina šodien nelemt par LKKČ nolikumu. Viņš norāda, ka ir jāsaprot, vai šis jautājums ir biedriem aktuāls, vai biedru vairākums vēlas veikt izmaiņas, tostarp, vai būtu jāorganizē darba grupa. Tādā gadījumā jāsaprot, kurš būs gatavs tajā iesaistīties, kam būs laiks un entuziasms ar to nodarboties. Es par sevi varu teikt, ka neredzu, kā varētu pārbaudīt, kurš iet un kurš neiet uz treniņiem Latvijas klubos.

A. Ķelpe norāda, ka, cik viņš ir runājis ar klubu pārstāvjiem un atlētiem, visi vēlas, lai šādi spēlētāji būtu spēlējuši Latvijas turnīros iepriekšējā gadā, piemēram, divas vai trīs reizes. Šobrīd arī vietējais spēlētājs bez maksas var mainīt klubu reizi gadā. Turklāt joprojām klubs var aizņemties vienu spēlētāju no cita kluba. A. Ķelpe piedāvā noteikt, ka ārzemju spēlētājam gadā būtu jāpiedalās divos Latvijā organizētos turnīros.

A. Gureckis izsaka šaubas, vai šāds BK “Rīga” ierosinājums ir apspriežams LBF Biedru sapulcē, ievērojot, ka tas ir jautājums par turnīra nolikumu. A. Gureckis papildina, ka šī nav lielākā problēma, šādi spēlētāji var būt un var arī nebūt. Tomēr visā pasaulē šāda kārtība ir pieņemta.

E. Kviesis norāda, ka būtu vēlams, lai viesspēlētāji nospēlētu 2 līdz 3 turnīrus Latvijā.

A. Bērziņš jautā, kāds ir labums BK “Baloži” no tā, ka šis klubs pieaicina spēlētājus no ārzemēm.

BK “Baloži” pārstāvis V. Bajārs atbild, ka nekāda ievērojama labuma no tā nav. Labums ir tāds, ka klubs var izlikt komandu. Mūsu viesspēlētāji vienmēr ir bijuši reģistrēti mūsu klubā.

Balsojums par BK Rīga 2025. gada 17. marta priekšlikumu

Par 8 balsis. Nav pieņemts.

T. Preinbergs ierosina šo jautājumu nodot biedriem aptaujas veidā.

V.Bajārs apstiprina, ka Valde izsūtīs aptauju par šo jautājumu.

Biedru sapulci noslēdza Valdes priekšsēdētājs V. Bajārs ar atgādinājumu, ka šis ir pēdējais šīs valdes sasaukuma gads. Valdes priekšsēdētājs V. Bajārs aicina visus sapulces dalībniekus sākt domāt, kuri no jums būtu gatavi kandidēt. Par to ir jāsāk domāt, jo gads paies ātri un vēlēšanas pienāks ātri. Es neplānoju turpināt, viņš norādīja.

Sapulces vadītājs: V. Bajārs ;

*(personiskais paraksts) (paraksta atšifrējums)*

Protokolists: U. Krastiņš ;

*(personiskais paraksts) (paraksta atšifrējums)*

**IZRAKSTS PAREIZS**

Biedrības “Latvijas Badmintona Federācija”

Valdes loceklis

(personiskais paraksts) (paraksta atšifrējums)

Rīga , 2025. gada 24. marts

(apliecinājuma vieta) (datums)